Առաջին անգամ անցած ամառ փորձեցինք: Մտանք գյուղական ճանապարհն ու գնացինք մինչև Սատանի կամուրջ: Երբ տեսանք, որ մեքենայով առաջ ընթանալն արդեն անհնար է, ոտքով շարունակեցինք ու այդպես մի քանի կիլոմետր էլ անցանք: Հասանք մի փոքր տնակի: Տանտերերը Վանես պապն ու Շուշո տատն էին. թթի օղի էին քաշում: Բակում տարօրինակ սարք էր դրած, որը նրանք ակնածանքով «գործարան» էին անվանում: Միջից բարակ շիթով անուշահոտ խմիչքն էր հոսում: